Уредба за Виши војни савет (1901)
На предлог Нашега војног Министра, а на основу члана 6. Закона о устројству војске прописујемо ову 

Виши Војни Савет проучава и даје своје мишљење о свима војним питањима из области: организације, формације, наоружања и материјалне стране војске, даље о питањима око утврђивања земље и о свима осталим, која су од значења по општи правац рада, кретања и напредовања војске.

Виши Војни Савет састављају: војни министар и девет чланова из активних ђенерала и пуковника.

Чланове савета бира на три године Врховни Заповедник војске Краљ и поставља указом са према потписом министра војног.

Савет се састаје у седнице кад то Краљ нареди, било из сопствене побуде, било на усвојену представку министра војног.

Правац раду саветском даје Врховни Заповедник војске Краљ, а радом у седницама руководи по добивеним упутима најстарији по положају у војсци члан савета.

О раду у седницама води се записник, који потписују сви присутни чланови савета.

Записник се чува у војној канцеларији Врховног Заповедника војске Краља. О чувању записника води бригу I. Ађутант Краљев.

Пуноважан рад савета је, кад у седници има најмање седам чланова, рачунајући у то и војног министра.

Поред питања због кога је саветска седница сазвата, могу поједини чланови, по одобрењу Врховног Заповедника војске, покретати и друга, а подносити и своје предлоге намењене користима војске.

Било да у саветским седницама учествују сви чланови, било најмањи њихов број потребан за држање седница, бележи се у записник, као одлука оно, зашта су шесторица дали свој глас.

Саветска мишљења по појединим питањима, Врховни Заповедник војске Краљ прима к знању и наређује по њима шта за остварљиво и кад и како за потребно нађе.

Чланови Вишег Војног Савета употребљавају се и за разне инспекције за које их Врховни Заповедник војске, Краљ, одреди.

Сваки члан савета има право прибављања потребних му података од војних власти по свему ономе, што спада у област рада савета. Команде и надлештва сваком таквом захтеву треба да одговоре са предусретљивошћу.

Наш војни министар нека изврши овај указ.

19. августа 1901. год. 
у Смедереву

АЛЕКСАНДАР с. р.

Министар војни, 
инжињерски пуковник, 
Чед. М. Миљковић с. р.

Извори 
 „Српске новине“, број 184/1901

Уредбе Краљевине Србије